Kliimameetmete simulatsioon: tööstus ja kaubandus

Kellele: tööstus- ja kaubandussektori pealäbirääkijatele

Teema: kliimameetmete tippkohtumise ettevalmistus

Tere tulemast kliimameetmete tippkohtumisele! ÜRO peasekretär on kutsunud teid ja kõigi asjaomaste sidusrühmade juhte üles töötama koos, et edukalt kliimamuutuste probleemi lahendada. Kutses märkis peasekretär: „Kliimakriis on võidujooks, milles me praegu oleme kaotusseisus, kuid see on võidujooks, mille võime võita [...]. Tipptasemel teadusuuringud [...] näitavad meile, et kui temperatuur tõuseb üle 1,5 °C, kahjustab see oluliselt ja pöördumatult meid toetavaid ökosüsteeme [...]. Kuid teadus ütleb meile ka seda, et veel ei ole liiga hilja. Me suudame seda teha [...]. Kuid see nõuab põhjalikke muutusi ühiskonna kõigis aspektides – kuidas me kasvatame toitu, kasutame maad, tugevdame majandust ja tarbime kütust [...]. Üheskoos tegutsedes ei jäta me kedagi kõrvale.“

Tippkohtumise eesmärk on koostada kava, et hoida ülemaailmne soojenemine alla 2 °C (3,6 °F) võrreldes tööstusühiskonna eelse tasemega ning püüelda eesmärgi poole hoida see alla 1,5 °C (2,7 °F), mis on Pariisi kliimakokkuleppes ametlikult tunnustatud rahvusvahelised eesmärgid. Teaduslikud tõendid on selged: soojenemine üle selle taseme tekitab katastroofilist ja pöördumatut kahju, mis ohustab kõigi rahvaste tervist, heaolu ja elu.

Teie rühma kuuluvad maailmas energiatarbimist mõjutava suurtööstuse ja -ettevõtete tegevjuhid, kes esindavad selliseid sektoreid nagu autotootjad, lennuettevõtjad, laevandus ja kaubavedu, tööstus- ja tarbekaupade tootjad, ehitus, elamu- ja ärikinnisvara, tarbekaubad, infotehnoloogia ja muud suured ettevõtted.

Teie poliitilised prioriteedid on loetletud allpool. Võite pakkuda või blokeerida ükskõik millise poliitikameetme.

1. Madalad energiahinnad. Energiahinna tõusuga kaasneb tootmiskulude kasv, mistõttu teie kaupu ostetakse tõenäoliselt vähem. Hoidke energiahinnad all, võideldes selleks energiamaksude ja kõrge CO2 hinna vastu ning propageerides energia subsideerimist. Mõelge sellele, kuidas teie rühma ja teiste rühmade poliitikaettepanekud mõjutaksid energiakulusid.
2. Energiatõhusamad hooned, tööstus ja transport. Energiatõhusus tähendab samade teenuste osutamiseks või kaupade tootmiseks vähema energia kasutamist. Energiatõhususe suurendamisega kasvavad mõnikord ka algkulud, kuid tegevuskulud vähenevad ja pikas perspektiivis saavutatakse sääst. Tõhususe parandamine võib olla atraktiivne võimalus kasvuhoonegaaside heite vähendamiseks. Sellegipoolest olete vastu sellisele poliitikale ja eeskirjadele, mis nõuavad märkimisväärset tõhususe parandamist, sest soovite vältida kiireid ja kulukaid toodete ja tootmisprotsesside muutmisi.
3. Transpordi, hoonete ja tööstuse elektrifitseerimine. Tänapäeva transpordisektor sõltub valdavalt naftast toodetud auto-, veoki-, laeva-, rongi- ja lennukikütustest. Lisaks tuleneb hoonete kasvuhoonegaaside heide peamiselt fossiilkütuste põletamisest soojuse saamiseks. Transpordi, kütte ja tööstusprotsesside elektrifitseerimisel saab neid lõpuks varustada taastuvenergiaallikatest, kui need on usaldusväärsed ja odavamad kui fossiilenergia.
4. Rõhk muude sektorite meetmetel. Kuigi mõistate kliimamuutuste ohtlikkust, soovite samal ajal kaitsta aktsionäride vara. Seepärast pooldate poliitikat, mis võiks aidata vähendada kasvuhoonegaaside heidet ilma teie sektorit kahjustamata. Kuigi fossiilkütuste kasutamisega kaasnev CO2 mõjutab kliimamuutusi kõige rohkem, on metaan (CH4), dilämmastikoksiid (N2O) ja muud gaasidki ohtlikud kasvuhoonegaasid ning nende mõju üha suureneb. Üleilmselt annavad põllumajandus ja metsandus suure panuse nende gaaside heitesse. Toetate poliitikameetmeid, mis vähendaksid muid kasvuhoonegaase, sh maakasutusest, põllumajandusest ja metsandusest pärit heidet. Toetate metsade raadamise vähendamiseks tehtavaid jõupingutusi ja uute metsade istutamist (metsastamist).

Millele tasub veel tähelepanu pöörata

Esindate sektoreid, mis arenesid odava energia ajastul ning teie ärimudelid eeldavad, et kütus ja elekter jäävadki odavaks ja kättesaadavaks. Energiatõhususe hoogne parandamine nõuab olulisi muutusi kultuuris ja ka uut võimekust. Kütusehinda üleskruvivad poliitikameetmed võivad kahjustada mõnd teie sektori peamist sidusrühma, sh turgu valitsevaid autotootjaid ning lennundus-, laevandus- ja kaubaveosektorit. Kõik ei pruugi ellu jääda. Muudes sektorites saab energiatõhusaid tooteid müüa kõrgema hinnaga ja teenida kasumit. Energiatõhusus aitab lisaks energianõudluse vähendamisele parandada ühiskonna vastupanuvõimet kliimaga seotud katastroofidele. Näiteks püsib hästisoojustatud maja soojana ka siis, kui torm põhjustab elektrikatkestuse. Majanduse energiamahukus (tegeliku SKP ühiku kohta kasutatav energia) väheneb ligikaudu 1,3% aastas ning selline suundumus peaks jätkuma ka järgnevatel kümnenditel. On analüütikuid, kes arvavad, et energiamahukus võib väheneda isegi 5–7% aastas (sellel on küll oma hind ja kõigis sektorites seda ei juhtu).

Teie sektori juhid tõdevad, et paljud energiatõhususe projektid on lühikese tasuvusajaga ja pakuvad peaaegu olematu riskiga nüüdispuhasväärtust. Uuenduslike rahastamismehhanismide abil saab väiksematest energiakuludest tuleneva säästu taasinvesteerida uute energiatõhususe projektide rahastamisse, muutes sellised projektid sidusrühmadele rahaliselt ahvatlevaks.

Maailma rahvastiku ja majanduskasvu tuules laieneb ülemaailmne ehitussektor enneolematu kiirusega. Hinnangu kohaselt ehitatakse järgmise 40 aastaga maailmas 230 miljardit kuupmeetrit uusi ehitisi ehk igal nädalal hoonestatakse Maal Pariisi pindala suurune ala. Et energiatõhusus ja taastuvenergia tootmine saaks ülemaailmses ehitussektoris hoogu juurde ning et olemasolevaid struktuure moderniseeritaks, on vaja uusi poliitikameetmeid ja stiimuleid. Uusehitised ja praeguste hoonete renoveerimine aitab vähendada energiatarbimist 25–80% või isegi rohkem ja netonullenergiahooned on nüüdseks võimalikud ja kasumlikud paljudes piirkondades. Energiamahukate tööstusharude (näiteks raua-, terase- ja tsemenditööstus) tõhusus on paranenud tänu uute seadmete kasutuselevõtule ja heitsoojuse taaskasutamisele. Tõhusad õige suurusega mootorid ja ajamid võivad anda 20–25% energiasäästu. Hoonete, sõidukite ja taristu pikaealisus piirab parandamise kiirust ja tõstab esile, kui oluline on ka renoveerimine, mitte ainult uued investeeringud.

Võimalustele vaatamata tuleb tähelepanu pöörata poliitikameetmetele, mis võivad koormata äritegevust uute kuludega, sh suured energiahinna tõusud, millest teie tegevus sõltub. Kuna olete rühmana alati usaldanud innovatsiooni, võivad teile huvi pakkuda tehnoloogilised lahendused, mis aitavad kasvuhoonegaaside heidet vähendada. Toetate ka riiklikke toetusi, mis loovad uusi ärivõimalusi.

Teate, et kliimamuutuste halvimate mõjude vältimiseks tuleb vähendada kasvuhoonegaaside üldisi heitkoguseid. Merevee taseme tõus, äärmuslikumad ilmastikuolud ja sellest tulenevad geopoliitilised häired ohustavad tõsiselt teie tarneahelaid, tarbijaid ja töötajaid. Ulatuslikumad kliimakahjustused suurendavad ka selliste äärmuslike poliitikameetmete ja eeskirjade tõenäosust, mis tõstaksid energiakulusid ja kahjustaksid teie sektorit. Samal ajal kui püüate ennetada selliseid poliitikameetmeid ja eeskirju, mis teie sektorit koormaksid, peate üritama vähendada ka kasvuhoonegaaside heidet ja pidurdada kliimamuutusi, et säilitada kasumlikkus ja ellu jääda soojenevas maailmas. Unileveri tegevjuht Paul Polmani olevat öelnud: „Surnud planeet kasumit ei anna“.

\_\_\_\_\_\_\_\_\_\_\_\_\_