Kliimameetmete simuleerimine: kiirelt arenevad riigid



Kellele: kiirelt arenevate riikide pealäbirääkijatele

(Hiina, India, Indoneesia, Brasiilia, Mehhiko, Lõuna-Aafrika)

Teema: kliimameetmete tippkohtumise ettevalmistus

Tere tulemast kliimameetmete tippkohtumisele! ÜRO peasekretär on kutsunud teid ja kõigi asjaomaste sidusrühmade juhte üles töötama koos, et edukalt kliimamuutuste probleemi lahendada. Kutses märkis peasekretär: „Kliimakriis on võidujooks, milles me praegu oleme kaotusseisus, kuid see on võidujooks, mille võime võita [...]. Tipptasemel teadusuuringud [...] näitavad meile, et kui temperatuur tõuseb üle 1,5 °C, kahjustab see oluliselt ja pöördumatult meid toetavaid ökosüsteeme [...]. Kuid teadus ütleb meile ka seda, et veel ei ole liiga hilja. Me suudame seda teha [...]. Kuid see nõuab põhjalikke muutusi ühiskonna kõigis aspektides – kuidas me kasvatame toitu, kasutame maad, tugevdame majandust ja tarbime kütust [...]. Üheskoos tegutsedes ei jäta me kedagi kõrvale.“

Tippkohtumise eesmärk on koostada kava, et hoida ülemaailmne soojenemine alla 2 °C (3,6 °F) võrreldes tööstusühiskonna eelse tasemega ning püüelda eesmärgi poole hoida see alla 1,5 °C (2,7 °F), mis on Pariisi kliimakokkuleppes ametlikult tunnustatud rahvusvahelised eesmärgid. Teaduslikud tõendid on selged: soojenemine üle selle taseme tekitab katastroofilist ja pöördumatut kahju, mis ohustab kõigi rahvaste tervist, heaolu ja elu.

Esindate maailma suurimaid ja kõige kiiremini kasvavaid arengumaid (loetletud eespool). Kõigi nende riikide rahvaarv kokku on peaaegu 3,5 miljardit ehk umbes 45% maailma 7,7 miljardist inimesest. Kuid neis riikides luuakse kokku vaid umbes 25% maailma majandustoodangust, kusjuures SKP (sisemajanduse koguprodukt) ühe elaniku kohta on väiksem ja vaeseid on palju rohkem kui arenenud riikides.

Teie poliitilised prioriteedid on loetletud allpool. Võite pakkuda või blokeerida ükskõik millise poliitikameetme.

1. Taastuvenergia (nt päikse-, tuule, vee- ja geotermiline energia ning energia salvestamine) toetused.

Taastuvenergiasektor kasvab kiiresti, kuid annab siiski alla 5% maailma energiavarustusest. Toetused aitavad luua neis riikides uusi töökohti ja seega tööstusharudel areneda, aga seda tingimusel, et suudetakse mööduda tuule-, päikese- ja akutehnoloogia arendamisel arenenud riikidest. Elektrienergia salvestamise (nt akud, soojuse salvestamine, pumphüdrosalvestamine) ja nutivõrgutehnoloogiad võimaldavad muutliku taastuvenergia, nagu tuule- ja päikeseenergia integreerimist energiasüsteemi, tagades katkematu energiavarustuse.

1. Metaani, dilämmastikoksiidi ja muude kasvuhoonegaaside heite vähendamine. CO2 on tuntuim kasvuhoonegaas, kuid muud gaasid põhjustavad praegu umbes veerandi globaalsest soojenemisest. Viimaste hulka kuuluvad metaan (CH4), dilämmastikoksiid (N2O) ning paljud klorofluorosüsivesinikud ja muud fluoritud ühendid (nn F-gaasid). Molekuli haaval aitavad järgmisel sajandil paljud muud kui klorofluorosüsivesinikud globaalsele soojenemisele kaasa kümneid, sadu ja isegi tuhandeid kordi rohkem kui CO2. Kuigi nende kontsentratsioon on väike, kasvab see kiiresti.
2. Metsade raadamise vähendamine. Metsade raadamine põhjustab praegu kogu maailmas ligikaudu 15% kasvuhoonegaaside heitkogustest. Raadamist esineb palju teie riikide, sealhulgas Amazonase jõgikonna, Hiina, India ja Indoneesia troopilistes metsades. Metsade kaitsmine võib heidet vähendada, säilitades seejuures ka elurikkuse ja kaitstes veevarusid. Kuid metsade raadamise piiramine vähendab ka nende maade võimalikku kasutamist puiduraieks, toiduainete tootmiseks ja muudeks olulisteks kasutusviisideks.
3. Metsastamine. Metsastamine tähendab uue metsa kasvatamist puudeta aladel, mis on kas varem raadatud või halvas seisundis. Ulatusliku metsastamise korral võidakse kasutada maad, mis on vajalik põllukultuuride või kariloomade kasvatamiseks, tõstes seeläbi toiduainete hindu. Mõelge järele, kui palju on teil ja teistel rühmadel vaja metsastamispoliitika elluviimiseks.
4. **CO2 heitele hinna kehtestamine.** Maailma energiasüsteemis domineerivad endiselt fossiilkütused ja nende tekitatav CO2 heide on ülekaalukalt suurim kasvuhoonegaaside heite allikas, mis kliimamuutusi põhjustab. Praegused turuhinnad ei sisalda fossiilkütuste põhjustatud keskkonna- ja sotsiaalset kahju (negatiivsed välismõjud). Veelgi hullem on see, et kogu maailma valitsused, sealhulgas paljud teie rühma riikide omad, annavad igal aastal fossiilkütusetööstusele 775 miljardit kuni 1 triljon USA dollarit toetusi. Majandusteadlased nõustuvad, et CO2 hind on parim ülemaailmsete kasvuhoonegaaside heitkoguste vähendamise viis. Mõelge CO2 heitele hinna kehtestamise peale. Võib-olla võiks seda teha järk-järgult, et anda tööstusele ja tarbijatele aega kohaneda. Tulu võiks välja maksta üldsusele, kasutada teiste poliitikameetmete kulude katmiseks või vähendada selle abil eelarvepuudujääki. Kuigi mõnes teie riigis on CO2 hind kehtestatud, jääb see tublisti alla paljude majandusteadlaste soovitatud ühe CO2 tonni hinnast: 30–50 USA dollarit või rohkem. Hiinas on kasutusel üleriigiline CO2 heite piiramise ja kauplemise süsteem, mis tõstab CO2 heite hinda, kuid teised teie rühma riigid seda teinud ei ole. Siiski ei saa te tegutseda liiga kiiresti – teie riigi keskklassid ihkavad endale lubada tooteid ja teenuseid, mida arenenud riikide elanikud peavad enesestmõistetavaks (autod, kliimaseadmed, lennutransport jne), samal ajal kui teie riigi vaesed soovivad usaldusväärset elektrivarustust, puhast vett, toitu, tervishoiuteenuseid, korralikku eluaset ja muude põhivajaduste rahuldamist ning suuremad energiakulud on nende jaoks koormavad.
5. Söe maksustamine. Paljud teie rühma riigid ehitavad ikka veel uusi söekaevandusi ja -elektrijaamu, kuigi süsi on kõige CO2-mahukam kütus ja põhjustab suure osa õhusaastest, mis kahjustab miljoneid inimesi teie riikides. Söe maksustamine, reguleerimine või isegi järkjärguline kasutuselt kõrvaldamine võib vähendada kiiresti heidet ja seega ohtlikku õhusaastet ning parandada rahva tervist.

Millele tasub veel tähelepanu pöörata

Teie riikides valitseb konfliktirohke ja vastuoluline õhkkond. Sõltute kõik suurel määral fossiilkütustest, sealhulgas kivisöest, ja teie arvele langeb praegu 40% ülemaailmsetest kasvuhoonegaaside heitkogustest. Ainuüksi Hiina „panus“ on ligi 28%. Teie rühm ja teised arengumaad tekitavad praegu kokku 64% ülemaailmsetest heitkogustest, kuigi heitkogused inimese kohta on teie riigis väiksemad kui arenenud maades. Sellegipoolest suurem osa kliimakriisi põhjustanud kasvuhoonegaaside kumulatiivsetest heitkogustest pärineb arenenud riikidest. Te usute, et arenenud riikide moraalne kohus on vähendada oma heitkoguseid ning et kliimamuutuste vastu võitlemise poliitika ei tohi aeglustada teie majandusarengut ega jõupingutusi päästa sadu miljoneid inimesi vaesusest.

Samal ajal tunnistate, et kliimamuutused ohustavad tõsiselt teie rahva jõukust, tervist ja elu. Fossiilkütuste õhusaaste põhjustab teie riigis igal aastal raskeid haigusi ja miljoneid enneaegseid surmajuhtumeid. Merevee taseme tõus, äärmuslikud ilmastikuolud, põud, saagikuse vähenemine ja muud kliimamuutustest tulenevad hädad suurendavad konflikte ja rännet ning õõnestavad riigi julgeolekut ja valitsuse legitiimsust.

Fossiilkütusesektor on muutuste vastu, kuid teie riigid ja ettevõtted leiavad, et kliimasõbralik poliitika võib olla majandusele kasulik. Energiatõhusus ning taastuvad energiaallikad, nagu tuule- ja päikeseenergia, on sageli kasumlikud, loovad töökohti ja parandavad rahva tervist. Isegi kui jätkate söetehaste ehitamist, jooksete võidu arenenud riikidega, et teha kindlaks, kes hakkab domineerima kiiresti kasvaval taastuvenergia, elektrisõidukite ning tõhusate hoonete ja tööstusprotsesside turul.

\_\_\_\_\_\_\_\_\_\_\_\_\_